b'\n_START_ARTICLE_\nDoris Kareva\n_START_PARAGRAPH_\nDoris Kareva (s\xc3\xbcndinud 28. novembril 1958 Tallinnas) on eesti luuletaja, t\xc3\xb5lkija ja toimetaja.\n_START_SECTION_\nElulugu\n_START_PARAGRAPH_\nDoris Kareva s\xc3\xbcndis helilooja Hillar Kareva perekonnas. Aastatel 1966\xe2\x80\x931977 \xc3\xb5ppis ta Tallinna 7. Keskkoolis, 1977. aastal astus Tartu \xc3\x9clikooli filoloogiateaduskonda. Kareva lahkus Tartu \xc3\x9clikoolist 1979 seoses s\xc3\xbcveneva survega dissidentlikele ringkondadele._NEWLINE_1979. aastal leidis Kareva t\xc3\xb6\xc3\xb6d kultuurilehe Sirp ja Vasar toimetuses korrektorina. 1982. aastast on ta Kirjanike Liidu liige. 1983. aastal l\xc3\xb5petas ta Tartu \xc3\x9clikooli kaug\xc3\xb5ppes cum laude inglise filoloogina._NEWLINE_1992\xe2\x80\x932008 t\xc3\xb6\xc3\xb6tas Doris Kareva UNESCO Eesti Rahvusliku Komisjoni peasekret\xc3\xa4rina. 1997\xe2\x80\x932002 oli ta Sirbi kirjandustoimetaja, 2009\xe2\x80\x932010 ajakirja Meie Pere peatoimetaja. 2011\xe2\x80\x932013 oli ta ajalehe Sirp kirjandustoimetaja._NEWLINE_Ta oli kirjandusr\xc3\xbchmituse Wellesto liige ning \xc3\xbcks selle asutajaid._NEWLINE_Ta esines \xc3\xbche luulelugejana 17. augustil 2018 toimunud \xc3\xbcldluulepeol.\n_START_SECTION_\nLooming\n_START_PARAGRAPH_\nDoris Kareva esimene avaldatud luuletus ilmus 1960. aastate l\xc3\xb5pus koolialmanahhis "Tr\xc3\xbckit\xc3\xa4hed". Laiema avalikkuse ette j\xc3\xb5udsid tema luuletused ajakirjas Noorus 1974. aastal. Abituriendina osales Doris Kareva Kirjanike Liidu Tallinna noortesektsiooni ja Eesti Televisiooni kirjandussaadete toimetuse algatatud "Noorte kirjanduss\xc3\xbcndmusel \'76", valik tema luuletustest ilmus seej\xc3\xa4rel v\xc3\xa4lja antud kogumikus "Viis t\xc3\xbcdrukut ja kaheksa poissi". 1978. aastal avaldati ka esikkogu "P\xc3\xa4evapildid"._NEWLINE_Kui 2007. aastal t\xc3\xb5lgiti G\xc3\xb6teborgi raamatumessi jaoks rootsi keelde 21 eesti kaasaegset kirjandusteost (seda nimetati sajandialguse suurimaks eesti kultuuriekspordiks), oli nende seas ka Doris Kareva luulekogu "Aja kuju". Eesti kutsuti selle raamatumessi peaesinejaks._NEWLINE_2007. aasta juunis sai Doris Kareva Eesti Kultuurkapitali stipendiumi "Ela ja s\xc3\xa4ra". Kokku oli sel aastal stipendiaate 16.\n_START_SECTION_\nEesti kultuuris\n_START_PARAGRAPH_\nDoris Karevast inspireerituna on Priidu Beier kirjutanud luuletuse "Dostojevskilik Doris", mis ilmus Matti Mogu\xc4\x8di varjunime all.\n_START_SECTION_\nIsiklikku\n_START_PARAGRAPH_\nDramaturg ja luuletaja Maria Lee on Doris Kareva ja Lembit Liivaku t\xc3\xbctar.'